b"\n_START_ARTICLE_\nHome i dona davant un munt d'excrements\n_START_SECTION_\nDescripci\xc3\xb3\n_START_PARAGRAPH_\nEn aquesta pintura, amb un fort component clarobscur, un home i una dona semblen allargar els bra\xc3\xa7os per apropar-se, sense arribar a tenir contacte. Les dues figures tenen formes extravagants, amb uns genitals desmesuradament grans. L'excrement apareix al fons de l'obra a la dreta, erigit com un monument. Segons el mateix Mir\xc3\xb3, la m\xc3\xa0xima agressivitat d'aquesta obra es troba en els seus colors, que contrasten amb l'execuci\xc3\xb3 meditada i meticulosa de l'obra. Aquesta paradoxa resulta caracter\xc3\xadstica d'aquesta fase creativa de Mir\xc3\xb3, quan el seu llenguatge art\xc3\xadstic encara es trobava en desenvolupament.\n_START_SECTION_\nPintures Salvatges\n_START_PARAGRAPH_\nHome i dona davant un munt d'excrements \xc3\xa9s una de les obres que integren la s\xc3\xa8rie anomenada per Mir\xc3\xb3 pintures salvatges. Fetes sobre coure, com en aquest cas, o sobre masonita, s\xc3\xb3n la seva resposta a les revoltes pr\xc3\xa8vies als desastres de la Guerra civil espanyola, a com la societat espanyola es polaritza entre 1934 i 1935. La s\xc3\xa8rie completa \xc3\xa9s un conjunt d'obres de petit format, feta amb 6 pintures a l'oli sobre coure i sis tremps sobre masonita. Les pintures salvatges presagien un desastre imminent. El paisatge \xc3\xa9s de nou, el de Mont-roig, per\xc3\xb2 afectat per la desolaci\xc3\xb3, i la figura desafia l'ideal harm\xc3\xb2nic d'\xc3\xa8poques passades. L'\xc3\xbas de recursos il\xc2\xb7lusionistes, com el modelatge i la perspectiva, produeix una sensaci\xc3\xb3 d'irrealitat versemblant. El color \xc3\xa9s intens i \xc3\xa0cid, i la llum, inquietant."